Nuwe wending ná gholfspeler se vrou hom aanrandLucas Glover in 2016. (Foto: AP Photo/Chuck Burton/File) Die opspraakwekkende aanrandingsaak teen die voormalige Amerikaanse Ope-kampioen Lucas Glover se vrou, Krista, het Woensdag ŉ nuwe wending geneem toe sy die skuld vir die voorval, waartydens sy glo haar man en sy 62-jarige ma aangerand het, op haar skoonma gepak het. The Guardian berig dat Krista glo haar man en sy ma aangerand het nadat ŉ onderonsie tussen hulle ontstaan het oor Glover se spel tydens die Spelers-kampioenskap op TPC Sawgrass in Florida. Volgens ŉ verklaring deur die polisie het Glover gesê sy vrou het ŉ gewoonte om rusies te begin wanneer hy swak gespeel het. Luidens dieselfde verslag het Krista, wat glo “deur die dag gedrink het”, op “Glover begin skree voor hulle kinders en sy ma”. Krista, wat Saterdagaand in hegtenis geneem is, is na die St. John’s County-selle geneem en is die volgende oggend op borgtog van $2 500 vrygelaat. Sy word aangekla van huishoudelike geweld en verset teen die polisie sonder geweld. In Krista se aanvanklike oproep kan daar gehoor word hoe sy die voorval op Glover se ma blameer, maar wanneer owerhede terugskakel, sê Glover aan hulle “sy vrou het mal geword”, berig die Washington Post. Krista en Lucas Glover. (Foto: Facebook/Krista Glover) Later die aand, by die paartjie se huurhuis in Ponte Vedra Beach waar die Players-toernooi plaasvind, het Krista glo ŉ fisieke onderonsie met haar man begin. Luidens die polisieverslag het Glover gesê toe sy ma probeer tussenbeide tree, het Krista haar “woede en die onderonsie” van hom af na sy ma verskuif. Glover se ma het glo veelvuldige wonde aan albei haar arms opgedoen. Daar was ook “bloed op haar klere en vel”. “Lucas het gesê Krista tree gereeld so op en begin gereeld rusies, maar dat sy dit nog nooit voor sy ma gedoen het nie,” lui die polisieverslag. Volgens die verslag het Glover aangevoer dat Krista hom as ŉ “verloorder” uitkryt wanneer hy nie goed vaar tydens kampioenskappe nie. Hy het glo ook Saterdagaand aan sy skoonpa gesê dat Krista gereeld vir hom sê “hy beter wen of sy en die kinders gaan hom los, en dat hy nooit weer sy kinders sal sien nie”. Glover en sy vrou het twee kinders, ŉ tweejarige seuntjie en ŉ dogtertjie wat Maandag vyf jaar oud geword het. In die noodoproep na 911 het Krista aan die operateur gesê: “Ek is deur my skoonma aangeval… Sy is in trane en het haarself in die kamer toegesluit en sy het ons aangeval,” het TMZ Sports berig. Toe die St. John’s County-kantoor egter na die Glovers se woning terugskakel, het Glover die foon geantwoord. “Ja, haai, ek dink ons het die lyne gekruis hier. Dit is die man, die een van gesonde verstand tussen die spul. “My vrou het julle gebel… Nou probeer sy dit op my ma blameer, wat glad nie die geval is nie. My vrou het mal geraak,” het Glover tydens die oproep gesê. Glover het daarna aan die polisielede gesê hy dink nie dit is nodig dat iemand uitgestuur word na die toneel om dit te ondersoek nie, maar is deur die owerhede ingelig dat iemand reeds op pad is “om seker te maak dat alles reg is”. Toe die operateur met Krista wou praat, het hy aan haar gesê: “Nee, jy kan nie. Sy is in die huis saam met my dogter en wanneer die owerhede hier kom moet hulle met die man gesels – dit is ek – want hierdie ander twee is van hulle koppe af op die oomblik.” Toe die operateur verduidelik dat sy met Krista moet praat omdat sy die aanvanklike noodoproep gemaak het, het Glover gesê: “Wel, sy gaan vir julle lieg. Dit is wat ek vir julle sê. Dit is hoekom ek die foon geantwoord het. Sy vertel leuens, niks daarvan is waar nie.” Toe Krista weer terug op die foon was, het sy nie direk reageer op versoeke vir haar naam nie. Nadat polisiebeamptes haar hande in boeie gesit en haar na die patrolliemotor gelei het, het sy probeer om “haar bene en voete om die raamwerk van die motor te drapeer”. Sy het glo in die motor “begin skree” en skade aan die motor gerig deur “die deur van die agterste sitplek te skop”. “Dit is hoekom polisiebeamptes in die gesig geskiet word,” het Krista glo geskree. “Wag tot die Toer hiervan hoor, jy sal jou werk verloor. Wag tot ek met die regter gesels, jy sal f****n afgedank word hiervoor!” Glover het Dinsdag in ŉ verklaring op sy Twitter-rekening gesê dit gaan goed met almal. “Ongelukkig, alhoewel Krista aangekla is, is ons gemaklik dat die regstelsel in staat is om aan te spreek wat werklik gebeur het en dat Krista kwytgestel sal word tydens hierdie private aangeleentheid.” Krista moet 31 Mei in die hof verskyn.